《次韵审知遣兴》
宋代·赵蕃

沉绵既逾时，生死谁或访。
殷勤惠之书，畴昔固有望。
载观近赋诗，颇复献穷状。
功名岐则多，究竟策非上。
贾谊卒避灌，晁错终死盎。
孰愈安一区，随事享三当。
嗟我信畸人，逐食无定向。
转蓬真飘风，断绠遭逆浪。
悠悠任通塞，冉冉失少壮。
志愿老栖迟，耕宽筑夷旷。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。